บาทเปิด 32.99 บาทต่อดอลลาร์ แข็งค่า 
เงินบาทเปิดตลาด 32.99 บาทต่อดอลลาร์ กลับมาแข็งค่าตามภูมิภาค จับตาประชุมธนาคารกลางยุโรป - ตัวเลขเงินเฟ้อสหรัฐ
10 มี.ค. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.99 บาท/ดอลลาร์ แข็งค่าจากเย็นวานที่ปิดตลาดที่ระดับ 33.08 บาท/ดอลลาร์เช้านี้เงินบาทกลับมาแข็งค่าเมื่อเทียบกับดอลลาร์สหรัฐ ซึ่งเป็นไปตามทิศทางเดียวกับค่าเงินสกุลอื่นๆ ในภูมิภาคที่แข็งค่าเช่นกัน เนื่องจากตลาดมีการเปิดรับความเสี่ยงมากขึ้น หลังจากสหรัฐอาหรับเอมิเรตส์ (UAE) ออกมาหนุนให้โอเปคเพิ่มกำลังการผลิตน้ำมันมากขึ้น ซึ่งทำให้ตลาดเริ่มคลายกังวลต่อสถานการณ์เงินเฟ้อโลกที่เพิ่มสูงขึ้น นักบริหารเงิน คาดว่า วันนี้เงินบาทจะเคลื่อนไหวในกรอบ 33.0 - 33.15 บาท/ดอลลาร์ โดยคืนนี้ยังต้องติดตามการรายงานตัวเลขเงินเฟ้อ (CPI) ของสหรัฐ รวมทั้งผลการประชุมธนาคารกลางยุโรป (ECB)